Mats Zuccarello gleder seg til overgangsvinduet stenger, uansett om det betyr at han blir værende i New York eller må flytte til en annet by i Nord-Amerika.

NEW YORK (Nettavisen): Søndag morgen våknet New York Rangers-fansen opp til nyheten om at klubben har tradet sin best betalte utespiller, Rick Nash, til Boston Bruins.

Overgangen var ventet – Nash har bare noen måneder igjen av kontrakten, Rangers kommer ikke til å vinne Stanley Cup og var tjent med å bytte bort Nash for å få inn yngre spillere og flere draftvalg.

Returen for Nash var imponerende: Boston gir Rangers et førsterundevalg i sommerens talentdraft, et sjuenderundevalg i 2019, den anvendelige playmakeren Ryan Spooner, overbetalte Matt Beleskey og den unge, uetablerte backen Ryan Lindgren.

Rangers beholder 50 prosent av lønna til Nash ut denne sesongen, mens Boston beholder 50 prosent av lønna til Beleskey ut kontraktstiden hans (2020).

Tidligere denne uka ble Michael Grabner sendt fra Rangers til New Jersey Devils for Jegor Rykov og et andrerundevalg i år. Nå gjenstår det to store navn på listen til Rangers-manager Jeff Gorton: Kaptein Ryan McDonagh og nordmannen Mats Zuccarello.

Begge har kontrakt fram til sommeren 2019 og vil gi Rangers verdifulle brikker i retur.

- De har jo sagt at de vil beholde meg, men hvis de får det rette tilbudet … sier Zuccarello til Nettavisen etter søndagens morgentrening.

Han lar resten av setningen ligge i lufta. Selvfølgelig blir han tradet bort dersom Rangers får det rette tilbudet. Og det kan definitivt komme før overgangsvinduet stenger mandag klokken 21.00 norsk tid.

- Jeg tipper at du vet mer enn meg, sier Zuccarello og ser på Nettavisens reporter, som har hørt enkelte klubber bli nevnt, men ikke har fått dette bekrefter av nok kilder til å kunne navngi klubbene.

- Jeg leser alt det dere leser. Jeg tenker at det er best å bare få dette unnagjort, enten man blir værende eller skal bort. Det er ikke noe jeg får gjort med dette, fortsetter 30-åringen, som fremdeles er den beste poengplukkeren i New York Rangers, akkurat som han har vært i tre av de fire foregående sesongene.

Han håper å spille for Rangers natt til mandag, mot Detroit Red Wings i Madison Square Garden. I den matchen får han trolig selskap av Ryan Spooner, som man forventer vil rekke å gjøre unna reisen fra Boston før kampstart.

- Jeg skal forhåpentligvis spille i dag, og så får vi se hva som skjer i morgen. Hvis det ikke skjer noe, så er det vel 20 matcher igjen av sesongen, da, sier Zuccarello.

- Hvor mye tenker du på at du kan bli tradet nå?

- Det er i bakhodet, selvfølgelig. Man tenker på det. Skjer det? Det er ikke sånn at man er urolig, men man vil bare få det unnagjort. De kan jo ikke fortelle meg at det ikke skal skje noe. Får de et bra tilbud, så må de jo hoppe på det.

NB! Løpende tradeoversikt er tilgjengelig hos blant andre TSN.